****

**Informasjonsskriv til foresatte.**

Skolen har inngått et samarbeid med SOS-barnebyer om medvirkningsprosjektet «SAMMEN lokalsamfunn». Prosjektet har til hensikt å løfte unge innbyggeres stemme om hva som skal til for at enda flere barn og unge skal få en god oppvekst der de bor.

Ingen barn skal stå alene. Likevel er det barn og unge over hele landet som lever i krevende livssituasjoner, som mangler omsorg, venner og gode nettverk rundt seg. Utenforskap forårsakes av mange sammensatte faktorer, men en ting vet vi: Sterke engasjerte lokalsamfunn er selve motkraften til utenforskapet. For SOS-barnebyer er sterke lokalsamfunn både et helt konkret mål, og et middel, i arbeidet med å gi hvert enkelt barn en trygg oppvekst og en bedre framtid.

At ungdom selv får komme med sine ideer, meninger og innspill er utrolig viktig for å synliggjøre hva som må til og hvor skoen trykker. Ved å bli involvert, engasjert og selv få mulighet til å iverksette aktiviteter som kan utgjøre en reell forskjell styrkes ikke bare mestringsfølelsen til den enkelte, men også fellesskapet - både på skolen og i lokalsamfunnet.

 Målet med prosjektet:

* Elevene skal lære om, og reflektere rundt, betydningen av omsorg, fellesskap og tilhørighet.
* Få konkrete tips til hvordan de kan agere når de opplever at urett begås mot dem selv eller andre barn/ungdom.
* Igjennom en workshop – hente inn ungdommenes ideer til konkrete aktiviteter og tiltak som kan iverksettes slik at flere opplever vennskap, fellesskap og mestring. Det kan være alt fra enkeltaktiviteter på skolen til større lokalsamfunnsprosjekter.
* Løfte relevante ideer videre til de lokale aktører som kan bidra til å realisere disse.

SOS-barnebyer samarbeider blant annet med artisten Warith Salti Mbaruk i dette prosjektet. Med sin bakgrunn som flyktning og barnevernsbarn har Warith en sterk historie som bevisstgjør, engasjerer og berører. Han formidler også håp og en stor tro på at ting som er vanskelig vil bli bedre. Enkelte skoler vil få besøk av Warith, mens andre blir kjent med hans historie gjennom en dokumentarfilm knyttet til et undervisningsopplegg som følger prosjektet. For mer informasjon om prosjektet les her:
[www.sos-barnebyer.no/skole-og-barnehage/ungdomsskole/medvirkningsworkshop](http://www.sos-barnebyer.no/skole-og-barnehage/ungdomsskole/medvirkningsworkshop)

Vi oppfordrer alle foresatte til å engasjere seg i prosjektet ved å diskutere ideer, muligheter og aktuelle lokale bidragsytere med ungdommene. Det kan også være et tips til foreldrerepresentantene å samle foreldrene til et storforeldremøte der et utvalg av ideene fra elevene presenteres. Jo flere som engasjerer seg - jo større er muligheten for at gode og effektive tiltak iverksettes. SAMMEN sikres innenforskapet.

Med hilsen
SOS-barnebyer